Efter en varm onsdag, venter en særdeles blæsende torsdag.

Onsdag er der udsigt til, at havemøblerne for en stund kan findes frem, når solrigt vejr og lune vinde fra syd kan sende temperaturen op i nærheden af 20 grader. Men allerede torsdag er det med at få havemøblerne ind igen. Et regulært efterårslavtryk bevæger sig nemlig i løbet af torsdag over Skandinavien, hvilket stedvis kan få middelvinden over dansk område op til stormende kuling. Mest blæsende bliver det langs de vest- og nordvestvendte kyster, hvor der er risiko for vindstød af helt op til stærk storm. Kraftige vindstød vil skabe problemer Vinden tiltager i løbet af torsdagen i takt med, at en koldfront med udbredt regn bevæger sig hen over Danmark. Allerede torsdag formiddag kan de første stormstød opleves i Nordvestjylland, hvorefter koldfronten bevæger sig mod øst og vindstyrken op i det høje felt over hele landet. Vinden kulminerer sidst på eftermiddagen og ud på aftenen, hvor store dele af Nord- og Vestjylland, Kattegat og de nordsjællandske kyster får vindstød af stormstyrke og måske endda stærk storm. I middelvinden forventes stiv til stormende kuling fra nordvestlig retning. Det er et relativt stort område, som kan blive berørt af de kraftige vindstød, og da det stadig er tidligt på efteråret, er der sikkert mange, der stadig har havemøbler, trampoliner og andre udendørs redskaber fremme. Et godt råd er at få sikret disse løse genstande inden torsdag. Derudover er der stadig mange blade på træerne, hvilket kan skabe yderligere problemer i forbindelse med nedfaldne grene. Der kan også forekomme trafikale restriktioner på blandt andet broer. Lille risiko for storm Som prognoserne er lige nu bliver det 'blot' et kraftigt efterårsblæsevejr med kraftige stormstød. Men faktisk er der fortsat en lille risiko for, at lavtrykket kan udvikle sig yderligere og få middelvinden op i nærheden af storm. Skulle det ske, vil det i så fald være den første storm i 543 dage, hvilket indtil videre er den tredjelængste periode uden en storm i Danmark siden 1872.